Senatorul PSD Liviu Pop se află luni la DNA în legătură cu dosarul Sorinei Pintea, ca urmare a acuzaţiilor fiului acesteia privind implicarea în acest caz.

Liviu Pop a venit la DNA însoţit de avocat.

Fostul ministrul al Sănătăţii Sorina Pintea a fost arestată preventiv în urmă cu o săptămână sub acuzaţia de luare de mită, fiind pusă în libertate sub control judiciar vineri.

Imediat după reţinere, fiul acesteia, Ionuţ Pintea, a afirmat că, la solicitarea senatorului PSD Liviu Pop s-a întâlnit cu persoană care s-a recomandat ca fiind denunţătorul în cazul mamei sale şi care a susţinut că sume de bani au fost date lui Liviu Pop, ca intermediar. Ulterior, într-o altă înregistrare, el a precizat că bărbatul i-a spus că are informaţii care o pot ajuta pe mama sa şi că este subcontractor al firmei care a cîştigat licitaţia aflată în atenţia procurorilor DNA. Pop a respins acuzaţiile, declarându-se şocat.

Pintea este acuzată de luare de mită în formă continuată pentru că ar fi primit, printr-un intermediar, de la reprezentanţii unei societăţi comerciale, în două tranşe, sumele de 10.000 de euro şi 120.000 lei, care nu i s-ar fi cuvenit, reprezentând un procent de 7% din valoarea unui contract de achiziţie publică ce avea ca obiect “proiectarea şi executarea lucrărilor de amenajare bloc operator-sală chirurgie cardiovasculară şi toracică şi spaţii adiacente”, încheiat în anul 2019 de unitatea spitalicească cu societatea comercială.

Articolul de mai sus este destinat exclusiv informării dumneavoastră personale. Dacă reprezentaţi o instituţie media sau o companie şi doriţi un acord pentru republicarea articolelor noastre, va rugăm să ne trimiteţi un mail pe adresa abonamente@news.ro.